YOU IN EUROPE
Ετήσιος Απολογισμός Δράσης & Διαφάνειας 2024
Περισσότερη συνέχεια, περισσότερα εργαλεία που μένουν
Το 2024 δεν μετριέται μόνο από το πόσες προσκλήσεις ανοίξαμε. Ήταν η χρονιά που αρκετές συνεργασίες πέρασαν στην ουσιαστική υλοποίηση. Δουλέψαμε με νέους, εθελοντές, youth workers, σχολεία, δήμους και οργανώσεις από πολλές ευρωπαϊκές χώρες, με κοινό νήμα τη συμμετοχή, την ποιοτική ενημέρωση, την ψυχική υγεία και την ευεξία.
Ποιοι είμαστε και ποιος έχει την ευθύνη
Το You in Europe είναι Αστική Μη Κερδοσκοπική Εταιρεία με έδρα τα Νέα Μουδανιά Χαλκιδικής. Η Γενική Συνέλευση των εταίρων είναι το καταστατικό εταιρικό όργανο. Οι τρεις εταίροι – Γρηγόριος Κυριάκου, Σταυρούλα Παγώνα και Βασίλειος Στούλος – είναι ταυτόχρονα διαχειριστές με δικαίωμα υπογραφής. Στην καθημερινή λειτουργία οι διαχειριστές έχουν σταθερό εβδομαδιαίο συντονισμό.
Η χρονιά με μια ματιά
	868
	753
	20
	160
	4,14/5

	Καθαρές αιτήσεις
	Διαφορετικά άτομα
	Ανοιχτές ευκαιρίες
	Αξιολογήσεις συμμετεχόντων
	Μέσος δείκτης


Οι αιτήσεις δείχνουν την εμβέλεια και το ενδιαφέρον που κινητοποιούν οι ευκαιρίες μας. Οι αξιολογήσεις προέρχονται από ανθρώπους που πήραν μέρος σε δράσεις και δείχνουν πώς βίωσαν την εμπειρία. Γι’ αυτό τα δύο μεγέθη παρουσιάζονται χωριστά και συμπληρωματικά.
Η ομάδα της χρονιάς
Το σχήμα προσωπικού της χρονιάς περιλάμβανε 5 εργαζομένους πλήρους απασχόλησης και 1 εργαζόμενο μερικής απασχόλησης. Οι βασικοί ρόλοι κάλυπταν διαχείριση ευρωπαϊκών έργων, δουλειά με νέους, κινητικότητες και εθελοντισμό, επικοινωνία, διοικητική υποστήριξη και οικονομική παρακολούθηση.
Πώς χρηματοδοτήθηκε η δουλειά μας
Οι δράσεις της χρονιάς στηρίχθηκαν κυρίως μέσα από τα ευρωπαϊκά προγράμματα Erasmus+, Ευρωπαϊκό Σώμα Αλληλεγγύης και CERV, καθώς και μέσα από διακρατικές συνεργασίες με οργανώσεις της κοινωνίας των πολιτών. Στον δημόσιο απολογισμό αναφέρουμε τις πηγές και τα είδη χρηματοδότησης, όχι τα απόλυτα ποσά ανά πρόγραμμα ή τον συνολικό ετήσιο κύκλο εργασιών.
Τι κάναμε στην πράξη
Οι τίτλοι των ευρωπαϊκών προγραμμάτων από μόνοι τους δεν λένε πολλά. Γι’ αυτό κρατάμε όσα χαρακτήρισαν πραγματικά τη χρονιά και εξηγούμε με απλά λόγια τι ήταν το καθένα.
Get the Net
Το Get the Net είναι ένα ευρωπαϊκό δίκτυο 11 οργανώσεων νεολαίας από 11 χώρες, με συντονιστή το You in Europe. Οι οργανώσεις δουλεύουν πάνω σε κοινούς στόχους γύρω από τη δημοκρατική συμμετοχή των νέων, συντονίζουν τοπικές δράσεις και ανταλλάσσουν εργαλεία και εμπειρία.
Well Done, Well Being
Ένα μεγάλο σχέδιο εθελοντισμού του Ευρωπαϊκού Σώματος Αλληλεγγύης που συντονίστηκε από το You in Europe. Οργανώθηκε σε τρεις 30ήμερες ομάδες εθελοντισμού, με 20 νέους κάθε φορά, γύρω από τη διατροφή, την κίνηση, την ισορροπία στην καθημερινότητα και τη διαχείριση του στρες. Η εμπειρία μετατράπηκε και σε ανοιχτό υλικό για άλλους φορείς.
Leave Your Mark (LYM)
Μια συνεργασία 10 οργανώσεων από 9 χώρες της Ευρωπαϊκής Ένωσης, με επίκεντρο τη δημοκρατική συμμετοχή και την ποιοτική ενημέρωση. Στόχος ήταν οι νέοι και οι πολίτες να καταλαβαίνουν καλύτερα πώς λειτουργεί η Ευρώπη, να ξεχωρίζουν την αξιόπιστη πληροφορία από την παραπληροφόρηση και να συμμετέχουν πιο ουσιαστικά στη δημόσια ζωή.
From Inside Out
Μια συνεργασία 5 οργανώσεων από Ισλανδία, Ελλάδα, Πορτογαλία, Σλοβενία και Ισπανία για την ψυχική υγεία και την ευεξία των νέων. Δημιουργήθηκε ανοιχτό toolbox με 8 δραστηριότητες μη τυπικής μάθησης για το άγχος, το στίγμα, την παραπληροφόρηση και την αναζήτηση υποστήριξης.
Youth4Values – Youth for Democracy and Values
Μια διεθνής συνεργασία οργανώσεων από την Ελλάδα, τα Δυτικά Βαλκάνια και την Ισπανία, με επίκεντρο τη δημοκρατία, τα ανθρώπινα δικαιώματα και τις ευρωπαϊκές αξίες. Εκπαιδεύσεις, ανταλλαγές και τοπικές δράσεις συνέδεσαν τη γνώση με την πραγματική συμμετοχή των νέων στις κοινότητές τους.
Τι αποτέλεσμα μπορούμε να αποδείξουμε
Το 2024 συγκεντρώθηκαν 160 καθαρές αξιολογήσεις από ανθρώπους που πήραν μέρος σε δράσεις του You in Europe. Ο μέσος δείκτης της χρονιάς ήταν 4,14/5. Το δείγμα αυτό καλύπτει διαφορετικούς τύπους δράσεων και μας βοηθά να βλέπουμε όχι μόνο πόσο ενδιαφέρον δημιουργούν οι ευκαιρίες μας, αλλά και πώς βιώνεται η συμμετοχή στην πράξη.
Στο συνολικό αρχείο αξιολογήσεων του οργανισμού έχουν συγκεντρωθεί 1.090 καθαρές αξιολογήσεις και 11.426 συγκρίσιμες βαθμολογίες σε κλίμακα 1–5. Ο συνολικός μέσος δείκτης είναι περίπου 4,23/5 και το 79,4% των συγκρίσιμων βαθμολογιών βρίσκεται στο 4 ή 5 στα 5.
Τι έμεινε μετά τα projects
Το ανοιχτό toolbox του From Inside Out με 8 πρακτικές δραστηριότητες.
Το CITY DEAL ως εκπαιδευτικό εργαλείο που μπορεί να ξαναχρησιμοποιηθεί πέρα από τη διάρκεια του έργου.
Ένα δίκτυο 11 οργανώσεων που συνεχίζει να δουλεύει πάνω σε κοινούς στόχους για τη συμμετοχή των νέων.
Πιο ώριμη εμπειρία συντονισμού πολυετών συνεργασιών και όχι μόνο μεμονωμένων ανταλλαγών.
Πού πήγαν οι δαπάνες μας
Δεν δημοσιεύουμε το συνολικό ύψος των ετήσιων εσόδων. Δημοσιεύουμε όμως την κατανομή των δαπανών, τον τρόπο με τον οποίο «σπάει» το κόστος της ομάδας και έναν δείκτη οικονομικής δραστηριότητας που δείχνει την εξέλιξη χωρίς να αποκαλύπτει απόλυτα ποσά.
	2023
	2024
	2025

	100
	123
	128


Ο δείκτης χρησιμοποιεί το 2023 ως βάση = 100. Δείχνει μόνο τη σχετική μεταβολή της οικονομικής δραστηριότητας από χρονιά σε χρονιά, όχι τον κύκλο εργασιών ή τα απόλυτα έσοδα.


	Πού πήγαν οι δαπάνες
	Ποσοστό
	Με απλά λόγια

	Δράσεις και προγράμματα
	57,96%
	Μετακινήσεις, φιλοξενία, δραστηριότητες, υλικά, συμμετέχοντες και άλλες άμεσες δαπάνες των έργων.

	Ομάδα, συνολικά
	36,70%
	Καθαρές αποδοχές, ασφαλιστικές εισφορές και φόροι μισθοδοσίας.

	↳ Καθαρές αποδοχές
	22,77%
	Το μέρος που μπήκε πραγματικά στους λογαριασμούς των ανθρώπων της ομάδας.

	↳ Ασφαλιστικές εισφορές
	10,61%
	Εισφορές εργαζομένων και εργοδότη προς το ασφαλιστικό σύστημα.

	↳ Φόροι μισθοδοσίας
	3,32%
	Υποχρεωτικές φορολογικές κρατήσεις που αποδόθηκαν στο Δημόσιο.

	Γενική λειτουργία και υποστήριξη
	5,33%
	Γραφείο, βασικές υπηρεσίες, εξοπλισμός και καθημερινή διοικητική λειτουργία.


Με απλά λόγια: το 94,66% των συνολικών δαπανών της χρονιάς κατευθύνθηκε σε δράσεις/προγράμματα και στην ανθρώπινη ομάδα που τα σχεδιάζει, τα οργανώνει και τα υλοποιεί.
Από κάθε 100 € δαπάνης, 22,77 € έφτασαν ως καθαρές αποδοχές στους ανθρώπους της ομάδας, 10,61 € αφορούσαν ασφαλιστικές εισφορές και 3,32 € φόρους μισθοδοσίας. Το συνολικό κόστος της ομάδας (36,70%) είναι επομένως αισθητά μεγαλύτερο από το ποσό που φτάνει τελικά ως καθαρή αμοιβή.
Τι θέλουμε να βελτιώσουμε
Θέλουμε να αξιοποιούμε ακόμη πιο συστηματικά την ανατροφοδότηση των συμμετεχόντων και τα εργαλεία που δημιουργούνται, ώστε η αξία ενός project να συνεχίζεται και μετά τη λήξη της χρηματοδότησής του.
Πώς διαβάζουμε τα στοιχεία
Τα στοιχεία προέρχονται από τα αρχεία έργων και συμμετοχής του You in Europe, τις αξιολογήσεις των συμμετεχόντων, τις τελικές εκθέσεις και τα παραδοτέα, καθώς και από τα λογιστικά βιβλία και τις μισθοδοτικές καταστάσεις. Οι αιτήσεις χρησιμοποιούνται ως δείκτης ενδιαφέροντος και εμβέλειας, ενώ οι αξιολογήσεις αποτυπώνουν την εμπειρία ανθρώπων που συμμετείχαν στις δράσεις. Τα οικονομικά στοιχεία παρουσιάζονται δημόσια ως ποσοστά και δείκτες, χωρίς δημοσιοποίηση του συνολικού ετήσιου οικονομικού μεγέθους.
Τι κρατάμε από τη χρονιά
Το 2024 μας έδειξε ότι ανάπτυξη δεν σημαίνει απλώς περισσότερα projects. Σημαίνει συνεργασίες που ωριμάζουν, εργαλεία που μένουν διαθέσιμα και πιο σταθερή παρουσία στην τοπική και ευρωπαϊκή κοινωνία των πολιτών.

